Premi S. Simon: ma dulà vivêso?
Lu dîs cun spirt di amistât, ma lu dîs: “Dulà vivêso?”. La domande le fâs cualchidun di chei che a àn pandût la lôr posizion in cont de scjarse cuantitât e cualitât di oparis presentadis chest an al premi leterari furlan “S. Simon”. Le fâs parcè che si è pontât il dêt gjenericamentri su lis istituzions e tal particolâr su la Universitât dal Friûl.
Dut vêr, par l’amôr di Diu, e lu sotscrîf ancje jo. Ma nissun al à ricuardade cuale che e je la vere reson di fonde de cuistion, ven a stâi che nol esist, ta cheste regjon, un sisteme decent di alfabetizazion par furlan a scuele.
Scrivi un romanç e je une robe une vore complicade e no je a la puartade di ducj. Mentri, dut câs, i potenziâi scritôrs par talian, in regjon, a son tancj, parcè che ducj, plui o mancul, lu san scrivi e a cognossin la storie de leteradure taliane, di chê altre bande a son pôcs, pocjissims chei che a san scrivi par furlan (e no feveli tant di grafie, ma di capacitât, di domini de scriture) e che a cognossin la nestre leteradure.
Chest parcè che il sisteme di insegnament de marilenghe – par altri metût in vore dome di un an incà, e in maniere pseudo-serie – al è semplicementri ridicul. Prin di dut parcè che lu san ancje i claps che te gran part des “oris di furlan” si fâs dut fûr che lenghe furlane; cun di plui, parcè che chei pôcs istitûts che a fasin l’insegnament de lenghe no van plui innà di une ore a la setemane, cuant che ducj i Paîs plui avanzâts, tal piês dai câs, a doprin un sisteme di insegnament veicolâr de lenghe minoritarie par almancul un tierç des oris, dongje variis oris di insegnament de lenghe e de leteradure di minorance tant che materiis.
Par tant, in leteradure, come in altris cjamps, o sin daûr a cjapâ sù ce che o vin samenât.
fur_Latn fur_Latn fur_Latn fur_Latn fur_Latn fur_Latn